آردینی اوخو
آخشام چاغی پارکینگ طرفیندن شاه گؤلو پارکینین اصلی آلانینا گئتمک ایسته ینده، تعججوبله اورانی عادی گونلردن داها قالابالیق گؤردوم. گؤره سن بوگون نه باش وئریب دئیه، ماراقلاناراق ایرلیله دیم. ایچینده بیر بؤیوک گؤل یئرلشن دؤرد بوجاقلی آلانین پارکینگه یاخین بوجاغیندا، گنج اوغلان-قیزلار شمع یاندیرماغا مشغول اولاراق موبایللاریلا ایشلریندن فیلم چکمکده ایدیلر. ییغینجاغا یاخینلاشیب قیراقداکیلارین بیریندن قونونو سوروشدوقدا، آدی اوندایاجان قولاغیما دیمه میش "مورتضا پاشایی" نین دونیادان گئتدییینی آنلادیم. دئمک، گنجلر اونون حؤرمتینه توپلاشمیشدیلار. اورادان سوووشاراق، دوز گئدرکن حاصارلی گؤلون بویونو سئچیب بیر ساعاتجان چکن گوندم وردیشیمی باشلادیم. گوندم وردیشیم ایسه بئش دفعه گؤل چئوره سینه دولانماق ایدی. مورتضا پاشایینین کیم اولا بیله جه یینی دوشونه رک او یان-بو یانا گئدنلر ایچینده یئریدیم. گؤلون اورتاسیندا تیکیلمیش تاریخی بینانین توشونا نئچه آتدیم قالیردیم کی، بیر دسته الی باتوملی مامورون قارشیدان گلمکلرینی گؤروب، ییغینجاغی هدفله مه لرینی ظن ائدیب بیر آز هؤووشنه یه دوشدوم. قرارا گلدیم کی، منه تای گؤل دؤوره سینه دولانان آداملارین بیریندن پاشایی باره سینده یوبانمادان بیلگی توپلاییم. بئله جه، ایلک اویغون فورصتی آرادیم. لونا پارکا چاتیب، ساغا دؤندم. گؤلون ائنینین اورتالاریندا، تک باشینا قدم ووران بیر قیوریق توکلی اورتا یاش کیشی منیم دیققتیمی چکدی. آرخادان اونا یئتیشیب سلاملاشدیقدا دئدیم: "چوخ-چوخ باغیشلایین موزاحیم اولدوم، بیر سئوالیم وار ایدی! سیز بیلیرسیز مورتضا پاشایی کیمدی؟!" قیوریق توکلی کیشی هیزینی آزالداراق باشینی دؤندریب دیققتله منیم اوزومه باخادی، سونرادا، "خواننده دی!" دئدی. سوروشدوم: "آشیقدی یوخسا تورکجه اوخویاندی؟" آجی گولومسه ییب، "یوخ بابا موطوروفدو!!" دئدی. کیشی نئچه لحظه دینمه ییب الی ایله ییغینجاغا ایشاره ائله ییب سؤیله دی: "بعضی تورکلری گؤرورسن دا، اؤزلرینه شمع یاندیرمازلار، آنجاق فارسلارا یاندیرارلار!! بونلار فارسلاری اؤزلریندن آرتیق بیلیب، اونلارا بئله اؤزلرینی گؤستررلر!! بونلار دئیرلر سیز بیزی آدام بیلمه سزده، بیز سیزدن اؤترو اؤلوروک!!" ... گؤلون باشقا بویونا چؤننده، اوراداکی پیلله لرله خییاوانا دوشوب گئتمک ایسته ین قیوریق توکلی کیشیدن تشککور ائدیب ساغ اوللاشدیم. سونرا، بیر آز هیزیمی آرتیردیم. فیکیرلی-فیکیرلی گلیب گؤلون باشقا ائنینه گئچدیم و قارقالار بوللو یووالار سالمیش اوجا آغاجلارین آلتیندان سوووشوب یئنیدن گنجلر ییغینجاغینا چاتدیم.
آردینی اوخو
بایراما ایکی-اوچ آی قالاندان تبریزه جار دوشموشدو، یئنی ایلده ماشین باهالاشاجاقدی. اونا گؤره چوخلاری ایل دؤنمه میش آرابا ده ییشمه یه گیریشیب، ایکی ماشین دوزلدن کرخانین بیرینده آرابا یازدیرماغا چابا گؤستریردیلر. باجاناغیم کؤهنه پرایدینی ساتیب، صندوقلو پئژو 206 یازدیرمیشدی. باجاناق 20 میلیون تومن یازیلما پولو تؤکوب، دؤرد دانادا آلتی میلیون یاریملیق آلتی آیدان-آلتی آیا چک وئرمیشدی. بئله جه او 40 میلیونلوق آرابا اوچون 46 میلیون اؤده یه جک ایدی. قایناتام، 18میلیون وئریب رئنو- ائل 90 یازدیرمیشدی. قایناتا ایکی آی سونرا سوردویو سمندینی ساتاجاق ایدی و گونون قییمتییله پولون قالانینی اؤده دیکده تازا آراباسینی آلاجاق ایدی. اونلاردان باشقا ایش ریمده ده آرابا یازدیرانلارین سایی آز دئییلدی. باجاناق، قایناتا و امکداشلار ایشلنه رک یاوالانمیش ماشینلارین گوونلییینین آز اولماسیندان دئییب اونلاری بو چاغدا ده ییشمه نین لاپ یاخشی بیر قرار اولدوغونو سؤیله ییردیلر. من، قایناتاگیلین یازیلدیغینی خانیمدان ائشیدنده اوولجه بیر آز نیگران اولدوم! نییه کی دئدیم بس، اونلار بیزدنده بورج ایسته یه جکلر و منده بیر گون ائحتییاجیمیز اولار دئیه گئچن ایل عرضینده یئییب-گئیمه میزدن کسیب بالا-بالا حئسابیمدا یاتیردیغیم 5 میلیون تومنی بانکدان چیخاردیب اونلارا بورج وئره جگم. آخی من، آپارتومان، فرش و هر یاندا اسکیک گتیرنده قایناتامگیلدن بورج آلمیشدیم و اؤزومو اونلارا بورجلو بیلیردیم. آنجاق ایللر ایدی الیمه ائله ده پول گلمیردی. خانیمدان جریانی سوروشدوقدا آیدینلاتدی، هله لیک قایناتاگیلین اؤزلرینین پوللاری وار، آمما بیردن بایرامدان سونرا ماشین چوخ باهالاشسا، اوندا اونلارا یاردیم ائتمه لی ییک. هر حالدا، باجاناق ایله قایناتانین آرابا یازدیرماقلاری بیزیم ائوده اعتیراضلارا ندن اولدو! عاییله اون ایلدن بری سوردویوم آغ پرایددان دوغرودان یورولموشدولار. بالا قیزیم ایله اوغلوم او یان-بو یانیمدان گئچنده، بابا سنده 206 آل دئییردیلر. بؤیوک قیزیم، قوهوملار یازدیران ماشینلارین هئچ بیرینی بینمه ییب شاسیسی اوجا آرابالاری سئویردی! آنجاق بیزیم آلتی مرتبه-آلتی عاییله یاشایان بینانین تانییانلار بیلیردیلر کی، باشقا بئش پارکینگ دولو اولورسا ابدا شاسیسی اوجا ماشین، بیزیم (دؤردونجو مرتبه نین) آپارتومانین پارک یئرینه گیریب چیخماز!! خانیمین نظری بئله ایدی، پرایدی ساتاق بیر آز یوخاری مودئل تیبا آلاق. او دئییردی مین موصیبتله تازا آرابا آلا بیلسکده حاییفدی، چونکو سن تئزلیکله اونو او یان-بو یانا چیرپاراق یاری قییمت ائده جکسن!! تیبا آراباسینی منده بینیردیم، چونکو بیر یول اونونلا چیرپیشاندا پرایددان چوخ-چوخ مؤحکم اولدوغونو قاورامیشدیم! ... او زامانلار من کنکاش ائتدیییم هر کیمسه، پرایدین ان گوونمه مه لی آرابا اولدوغونا وورغو یاپیرکن، اسکی پرایدی یوبانمادان ده ییشمه نی منه لاپ دوغرو بیلیردیلر. دئییردیلر، ایللردیر جادده چارپیشمالاریندا ان چوخ صدمه گؤرن آرابا همیشه پراید و اؤلنلرین چوخودا ائله پرایداکیلار اولور. هابئله اونلار اوزوله رک قئید ائدیردیلر، پراید دوزلدنلره خالقین جانینین هئچ اؤنمی یوخدو و آغالارا تکجه پارا اؤنملیدی! ماشیندان بیر آز چوخ باش چیخاردانلار ایسه دئییردیلر، تیبا پرایددان فقط بیر آز یاخشیدی و بابت ماشین آلماق اوچون سن گره ک آزی 40 میلیون توپلایا بیله سن!
آردینی اوخو
سحر ساعات 7 حودودوندا تهراندان چیخمیش موسافیرلر، 6 ساعات سونرا پاریس ائشیگینده تیکیلمیش شارل دوقول هاوا لیمانیندا اوچاقدان ائندیلر. آغ کؤینک، اوخشار قارا خوت-شالوار گئیمیش ایکی کیشی، مودئرن و شولوق هاوا لیمانیندا بیرگه ایره لی گلیب، کیفلرینی دیغیرلادا-دیغیرلادا یوللارینی باشقا موسافیرلردن آییردیلار. قیسسا بوغلو، اورتا بوی، اورتا یاش کیشی ایله بوغسوز-ساققالسیز، اوجا بوی، قاباریق کوکسولو جوان اورادان بیر تاکسی توتوب، شهر مرکزینده اولان، باستیل مئیدانی یاخینلاریندا یئرلشن، مقصدلرینه دوغرو یولا دوشدولر. قارشیدا، یاشیللیقلارلار دولو اولان گؤرکملی پاریس گؤرسنیردی. قاباقدا اوتورموش قیسسا بوغلو آرخا صندلده کی جوانا دئییردی، پاریس دونیانین تایسیز شهری اولاراق دونیانین هر طرفیندن ایلده اورا 30 میلیوندان چوخ توریست گلیر. او دئییردی، شهرین یایی یازینا تایدی و گئجه لری گوندوز کیمی ایشیقلی اولور. قیسسا بوغلو، تانیش مکانلاری دالیداکینا آیدینلادیردی، تانیمادیقلارینی ایسه فرانساجا شوفئردن سوروشوب تورکجه سینی سفرداشینا سؤیله ییردی.
آردینی اوخو
یئللی شهرده ندنسه داها یئل اسمیردی. شهر هاواسی گونلر چیرکلی اولوب ماوی بویالی گؤی گؤرولموردو. او چاغلار، حالیم یامان توتولوردو، اوره ییم برک-برک چیرپینیردی. دئییردیم بس تبریز بوغولور ایندیجه دی منده هوشدن گئدیب بوغولاجاغام. کدرلی وضعیت هی تیکرار اولدوقدا، اؤلمه میشدن قاباق وصییت نامه می حاضیرلاماق فیکیرینه دوشدوم. هابئله، اؤلندن سونرا لازیم اولاجاق بیلگیلری عاییله مله اورتادا قویدوم.
آردینی اوخو
پاییزین سون آیینین اورتا گونلرینین بیری ایدی. بئش مرتبه لی ایداره نین ایکینجی طبقه سینین اوتاقلارینین بیرینده، ایشچی سحر باشیندان ماساسی آرخاسیندا اوتوروب، گونده کیمی اؤنونده کی بیلگی سایاردا دوموک ایدی. حسن، کامپیوترین ساعاتی 11-ی سوووشدوقدا، گئچن گونلر کیمی اینترنت اکسپلورری ایجرا ائدیب، قولانیجی آدیلا رمزینی ووروب اینترنتی آچدی. مرکزدن یؤنتیلن، ارز مظننه سی یایان سایتلارین بعضیسینه باش چکه رک، دولارین یئنیلنمیش قیمتیندن خبر تاپدی. آردینجا، قارشیندا اوتوران اوتاقداشینی خیطاب ائدیب، کدرلی-کدرلی یابانجی پارالارین باهالاشماسیندان گیلئیلندی. حسنه تای کامپیوترینده مشغول اولان قاراشین تیمور، باشینی قووزاییب ایناملا سؤیله دی: "بئله گئتسه بیزیم آیلیقلاریمیز لاپ هئچ اولاجاقلار!! هر بیر شئی دولارلا باهالاشیر، آنجاق بیزیم آیلیغیمیز یوخ! بیزیمده کی گلیریمیز فقط آیلیغیمیزدی! بیز گونو-گوندن کاسیبلاییریق، فیشارلارادا بیز دوشه جه ییک! حسن منیم نظریمه بو چاغدا هر کیمین پولو اولسا گره ک تئزلیکله دولارا یادا قیزیلا چئویره!" حسن تیمورو حاقلایاراق سول الیله گؤزلوگونو دوزلدیب، یئنیدن گؤزلرینی مانیتورداکی قیمتلره زیلله دی. اونلارین باشقا ایکی اوتاقداشلاریدا وار ایدی، بیری حسنین ساغ طرفینده، بیریسیده تیمورون سول طرفینده اوتوروردو. آنجاق او چاغدا هئچ بیری یئرلرینده گؤرونموردولر. بیرده قئید ائتمک لازیمدیر کی، بو بؤیوک ایداره اون بئش آی قاباغاجان مرکزی دؤولته باغلی ایدی، آمما او زامانلاردان مرکزین بیر اؤزه ل شیرکتینه باغلانیرکن اؤزللشمیشدی. حسن اینترنتده گزه-گزه دئدی: "تیمور هم اوتاقلاریمیز چوخداندی اوتاقدان چیخیبلارها! گؤره سن هاردا قالیبلار؟!" تیمور گولومسه یرک جواب وئردی: "حتما ایندی ایداره نین هانسی اوتاغیندا دولاردان دانیشیرلار!! ایداره یوخ، تبریز یوخ، بلکه بیر اؤلکه بو گونلر دولارلا ماراقلی اولوب!" حسن بو سفر یاهومئیلینی یوخلاماغا باشلادی. نئچه تازا ایمئیل گؤزه چارپیردیلار. ایمئیللرین چوخودا دولارلا قیزیل آل-وئرینده چالیشان سایتلار طرفیندن گلمیشدیلر. آمما، حسنه بوگون چوخ غریبه بیر ایمئیلده یئتیشمیشدی! یوکسک لیسانسی اولاراق اورتا سویه ده انگیلیرجه بیلن حسن، بیلگی سایارداکی سؤزلوکدن فایدالاناراق، دیققتله ییغجام ایمئیلی اوخوماغا باشلاییب، قونوسوندان باش چیخارتماغا چالیشدی. یازیلمیشدی، بو ایمئیلین یییه سی بوروکسئلده گئچیرلن 1000000 دولارلیق لاتارینین اودوجوسو اولوبدور! اؤدولو الده ائتمک اوچونده، بانکلارین بیرینده حئساب آچمالی و اونون شوماره سی ایله مبلغینی، هابئله سیرالانمیش تانیتیم بلگه لری ایمئیلله گؤندرمه لیدیر. بوتون مدرکلری گؤندرمک اوچون ایکی هفته فورصتی وار، یوخسا اؤدول الدن چیخاجاقدیر. مکتوبون آخیرینادا لاتارینین سوروملوسو جورج تیلور قول قویموشدو. حسن، ایمئیلی ساکیت-ساکیت دؤنه-دؤنه اوخودو. سونرا یئریندن دوروب یاواش-یاواش ساغ طرفه ساری گئتدی. پنجره دن اوزاقلارا باخاراق بیر-ایکی دقیقه فیکیرلشدی. قاپییا ساری دؤنوب، اللرینی دالیسینا قویاراق، پنجره ایله قاپی آراسینداکی آلاندا قدم وورا-وورا مسئله نی سالیب چیخدی. دیبده، قونونو تیمورلا اورتایا قویماق ایسته دی. آنجاق باشقا اوتاقداشلاری قاپیدان گلیب، اودا یئرینده ایله شیرکن هله لیک تلسمه مه یینی دوشوندو. حسن نه قدر فیکیرلشیردی، ائله بیر لاتاریدا شیرکت ائله مه سی یادینا گلمیردی. او آرا-سیرا یابانجی سایتلارا باش چکیردی، آمما دئییلن لاتارینی هئچ خاطیرلامیردی. اؤزونو سورغولاییردی: "بس منیم ایمئیل آدرسیمی نه جور اله گتیریبلر اونلار!؟ بلکه من ائله شیرکت ائتدیگیمی اونوتموشام ائله!؟" حسن آرخایین اولسون دئیه، ائله او ساعات تیلور جنابلارینا دؤرد-بئش سطرلیک ساده بیر جواب یازیب، سوروملودان قونونو دوغرولاماسینی دیله دی. سوندادا مکتوبون "گؤندر" دوگمه سینی کلیک ائتدی. اؤنملی مکتوب حتما یئتیشسین دئیه، اونو بیر دفعه ده همن آداما گؤندردی. بئله گؤزلنیلمز یازیشمانین آردیندان، حسن یاریم ساعاتدان یاریم ساعاتا اینترنته باش ووروب، مئیلینده تیلورون یانیت مئساژینی یوخلادی. ساعات 15-ه جن، ایداره تعطیل اولان زامانا یاخین، یانیت آختارمانی دوام ائله دی، آنجاق گؤزله دیگینی گؤرمه دی.
آردینی اوخو
یایین جوما گونونون آخشامی ساعات دؤرد یاریمدا، ارسلان آتاسینین کؤهنه پئیکانینی ایشله دیب، سوروب اهر شهرینی چیخدی. سونرا، تبریزه دوغرو یولا دوشدو. اهر-تبریز مسافتی 120 کیلومئتیردن آزدی و جادده ده بیر اولای باش وئرمه سه، بو یولو ایکی ساعاتا یاخین گئتمک اولار. یوخسا، ساعاتلار آرتیق اوزونا چکه بیلر! اون ایله یاخین دیر، سوروملولار تبریز-اهر اوتویولونون حاضیرلانماسینا سؤز وئریبلر، آنجاق بورا کیمی سؤزلرینه عمل ائتمه ییبلر! ایلده یوزلر موسافیر بو خطرلی و ایستاندارد اولمویان جادده ده جانلارینی الدن وئریرلر، آمما اوتویولون قورتولماسیندان هله ده دوزگون بیر خبر یوخدور! بؤلگه نین گل-گئتلی جادده لریندن بیری اولان بو جادده، هر تعطیل گونو آخشامی کیمی او گونده شولوق ایدی. نییه کی، بؤیوک تبریز شهری طرفلریندن، کلیبر، اهر و باشقا یئرلره گزمگه گئدنلر ائولرینه او یولدان قاییتماقدایدیلار. تبریز طرفینه گئدنلره قوشولموش، اهرلی ارسلان قارشیداکی گؤیجه بئل گدیگینه ساری سوردو و ساعات بئش اولمامیش، او اوجا گدیگین باشینا چاتدی. بو گدیگی اون ایللردی سهمانلاناغا چالیشیرلار، آنجاق هاچان گلنده یول دوزلدن بؤیوک ماشینلاری اورالاردا گؤرمک اولور! ایرمی یاشلی جوان سوروجو، اوجا گدیگی آرام-آرام آشدی. آردیندان آرانداکی دوز جادده ده سورمگه باشلادی. بوغونو-ساققالینی اوتموش، تئللرینی یاغلاییب دارامیش، آغ پالتار گئیمیش، قاراشین اوغلان، ساعات یئددیده باشلاناجاق یولداشینین توی مجلیسینه یئتیشمگی هدفله ییردی. ماشین سوره-سوره ده تورکیه خواننده لری اثرلریندن اولوشان بیر ناوارا دویغولاناراق قولاق آسماقدایدی.
آردینی اوخو
دونن گئجه بیر دئپرمین باش وئردیگینی حیسس ائدیب یوخودان آییلدیق، هم من، همده حیات یولداشیم! آنجاق سحر باشی ایداره یه گلنده، هر هانسی امکداشیمدان، "دونن گئجه کی زلزله نی بیلدیز؟!" دئیه سوروشدوم. جوابیمدا تعججوبله،"یوخ!" دئدی. بونونلا بئله، ایشه باشلار-باشلاماز ایداره ده یاییلدی، دونن گئجه 4.9 ریشتئر بؤیوکلوگونده شربیاندا (یعنی تبریزین 70 کیلومترلیگینده) زلزله اولوب! منده تله سیک اوتاغیمدان ائومیزه زنگ آچیب، خبریمی حیات یولداشیملا پایلاشماق ایسته دیم. خبری دئدیکده خانیم گیلئله نرک سؤیله دی: "زلزله نی سن بیلمه دین، من بیلدیم! سنی منی یوخودان آییلتدیم!! سن یوخولو-یوخولو دئدین، زلزله اولوب اولسون، یوخلا!! سونرادا اؤزون یوخلادین، آنجاق من سحره جن یاتانمادیم! ..." هر حالدا، گوله-گوله ساغ اوللاشدیم. آردینداندا خانیمین سؤیله دیکلرینی هیجانلی-هیجانلی اوتاقداشلاریما تعریفله دیم. اونلاردا هامیسی گولدولر! بیری دئدی: "آقای ابوالحسنی سندن یاخچی بوحران مودورو چیخارها، هؤووشنویه دوشمه میسن بئله واختدا!؟" بیر آندا منیمده دیلیمه گلدی: "مملکتین بوحران مودورلرینین بعضیسی ائله منه تایدیلار!! بوحرانلاری حیسس ائدیرلر، آنجاق اؤزلرینی بیلمه مزلیگه ووروب سسله رینی چیخارتمیرلار!!" اوتاقداشلاریم گولومسه نیب داها ایشلرینه مشغول اولدولار. منیم گؤزومون اؤنونده ایسه، گئچمیشده کی دئپرملرین بیری جانلاندی. دئپرم اولموشدو، تبریز اهلی خییاوانلارا تؤکولموشدو. آمما او چاغدا من، 2012 لندن اولمپیکیندن جانلی یایینلانان، فینالدا گئچیریلن بیر گولشی هیجانلا ایزله مکده ایدیم! توغرول عسگروفلا بسیک کودوخوف گوله شیردیلر.
البتده بونودا دئییم کی، من قورخماز آدام دئییلم! آمما بیلمیرم نییه زلزله دن باشقالاری کیمی قورخمورام!؟
ایضاحلار:
توغرول عسگروف: آذربایجان جومهوریتی تیمینین گولشجیسی.
بسیک کودوخوف: روسیه تیمینین گولشجیسی.
نعمت جانان زاده نین تک اوشاغی اولان یوسوفو، تهران یولوندا اؤلدورموشدولر. پولیس پالتاری گئیمیش ایکی کیشی مییانا طرفلرینده، یوسوفون آراباسینی ساخلادیب، پئژوسوندان اندیریب کلله سیندن ووراراق قارنینی پیچاقلامیشدیلار. آردینجادا یوبانمادان ماشینی گؤتوروب، سوروب آرادان چیخمیشدیلار. اورتا یاشا نعمت ائله او گونده تبریزین پولیس ایداره سینه گئدیب، آغلایاراق جریانلاری باشدان آیاغا ایضاحلامیشدی. هابئله، گره کن بلگه لری گتیریب، گؤستریلن کاغاذلارا قول قویموشدو. او خبرلشمک اوچونده، ائو تیلفونلاریلا موبایل نومره لرینی پولیسه وئرمیشدی. اوره گی یارالی آتا، اوندان سونرا ائولرینه دؤنوب، هر آن یوسوفون قاتیللرینین یاخالانماسینی گؤزله میشدی.
آردینی اوخو
آردینی اوخو
بخته ورلر اؤلکه سی یئنه جومهور باشقانی سئچکیلرینه یاخینلاشیردی. بو اؤلکه ده نئچه ذادا چوخ-چوخ گوونیب اؤنم وئریردیلر، بیریده ائله بو دؤرد ایلدن بیر گئچیریلن سئچیملری ایدی. اورادا، سئچیملرینی دونیانین ان دئموکراتیک سئچکیلری بیلیردیلر. دئموکراسیلاریندان باشقا، اوجا یئرلره سانجیلمیش اوزون-اوزون بایراقلاریندان و اینسانلارینین هوشلو-باشلی اولدوقلارینداندا باشاردیقجا تعریفلر ائدیردیلر. اؤیونه-اؤیونه مئدیالاردان یاییردیلار، بوتون دونیا بیزیم اؤلکه ایله اینسانلاریمیزین حسرتینی چکیر! بیزده خئیلک بخته وریک کی بو تایسیز اؤلکه ده یاشاییریق!
آردینی اوخو
بیلدیر آلدیغیم آیاق قابیلارین دابانلاری گئتمیشدیلر. اؤزومه بیر جوت تازا باشماق آلیم و باشقا ایشلریم گؤروم دئیه، صوبحانه دن سونرا خانیملا ساغ اوللاشیب ائودن ائشیگه چیخدیم. خییاوان قیراغینا یئریییب، قارشیدان گلن ایلک تاکسییا، "بازار" دئدیم. ساری سمند دایانارکن، قاپینی آچیب قاباق صندلده اوتوردوم. تاکسیچی ایسه، موسافیر گؤتوره-گؤتوره یاغچیان شهرجیگیندن بازارا ساری گئتدی. آرابا، راهنمایی و آبرسانی سوووشوب، 40 دقیقه سونرا همیشه شولوق اولان بازارا چاتدی.
آردینی اوخو
آینا قاباغیندا ال-اوزومو یوماق ایسته ییردیم کی، بیردن، بدنیمه یامان اوشوتمه دوشدو. تیر-تیر تیتره دیم. آیاق اوستونده دورا بیلمه ییب، قصد ائله دیم، گئدم یاتاغیما گیرم. او حینده، گوزگویه باخیب وضعیتیمیده یوخلاماق ایسته دیم. آنجاق، اورادا باشقا بیریسینیده یانیمدا گؤردوم!! سولوما چؤنوب، هویوخ-هویوخ یانیمداکینا باخدیم. شککسیز، عزراییل جنابلاری ایدی! جان آلان، آرخایین-آرخایین ایشنی گؤرمک ایسته ییردی.
من جینقریمی چیخاردانماییب، حیات یولداشیمی سسله یه بیلمه دیم. بونونلا بئله، عزراییلا باخا-باخا بالاجا بالالاریم ذهنیمدن گئچدی و اوره گیمده، "من اؤلمک ایسته میرم!" دئدیم. ائله بیل او آندا، جان آلان منیم قلبیندن گئچنی ائشیدیب ایشیندن دایاندی. سونرادا منی بوشلاییب یوخ اولوب اورادان گئتدی. منده عزراییلین یاخشیلیغینا فیکیرلشه رک، آددیم-آددیم یاتاق اوتاغینا ساری یئریدیم.
نئچه ایلدی کی، هر گون بو جریانی خاطیرلاییب، "یاشاسین عزراییل!" دئییرم. اؤلنه جن ده دئیه جگم! بلکه، بئله جه عزراییلین یاخشیلیغیندان چیخا بیلم!
- [ 1 ]
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk